Αριστερά, ο Δημήτριος Δρακάκης (πρόεδρος) με τον Κυριάκο Μητσοτάκη. Δεξιά, ο Πολύβιος Κασιδόπουλος (αναπλ. πρόεδρος), ιδιοκτήτης μπαρ και τραγουδιστής, με τον Χρίστο Σταϊκούρα.

Παρά τον σάλο που προκλήθηκε λόγω του ξεσαλώματος των... άριστων τοποθετήσεων στις διοικήσεις των δημόσιων νοσοκομείων μέχρι και το αμφισβητούμενο βιογραφικό του υφυπουργού Εξωτερικών, η υφυπουργός Εργασίας Δόμνα Μιχαηλίδου, αρμόδια για θέματα Πρόνοιας και Κοινωνικής Αλληλεγγύης, υπογράφει ακόμη μία «άριστη» σύνθεση διοικητικού συμβουλίου, αυτή τη φορά στο Κέντρο Κοινωνικής Πρόνοιας Περιφέρειας Στερεάς Ελλάδας.

Δικηγόροι, οικονομολόγοι, μηχανικοί, ακόμη και... τραγουδιστές αναλαμβάνουν να διοικήσουν ένα κέντρο που δημιουργήθηκε τον Οκτώβριο του 2016 από τη συγχώνευση τριών δομών παιδικής προστασίας και υποστήριξης ατόμων με αναπηρία. Συγκεκριμένα, του παραρτήματος Προστασίας Παιδιού Φθιώτιδας (τέως Ορφανοτροφείο Αρρένων Λαμίας), του Παραρτήματος ΑμεΑ Φθιώτιδας (τέως Θεραπευτήριο Χρονίων Παθήσεων Φθιώτιδας) και του Παραρτήματος ΑμεΑ Ευβοίας (τέως Θεραπευτήριο Χρονίων Παθήσεων Ευβοίας).

Οπως διαβάζουμε στο ΦΕΚ ΥΟΔΔ 985/21.11.2019 , στο διοικητικό συμβούλιο του Κέντρου Κοινωνικής Πρόνοιας Περιφέρειας Στερεάς Ελλάδος ορίζονται οι εξής:

◼ Στη θέση του προέδρου ο Δημήτριος Δρακάκης, δικηγόρος στο επάγγελμα, με αναπληρωτή τον Πολύβιο Κασιδόπουλο, ελεύθερο επαγγελματία, ο οποίος κατά δήλωσή του στο προσωπικό του προφίλ στο facebook είναι ιδιοκτήτης μπαρ και τραγουδιστής-μουσικός.

◼ Αντιπρόεδρος Α΄ ορίζεται ο Περικλής Λουκάς, οικονομολόγος στην ιδιότητα, με αναπληρωτή τον Σωτήριο Κάλλη, ελεύθερο επαγγελματία.

◼ Αντιπρόεδρος Β΄ τοποθετείται ο Σπυρίδων Ποταμιάς, ηλεκτρολόγος μηχανικός στο επάγγελμα και αναπληρωτής ο χημικός Ευάγγελος Κατσαρός.

◼ Τακτικά μέλη ορίζονται η Αναστασία Τζέλα (δικηγόρος) με αναπληρωτή τον συνταξιούχο Χρήστο Παπιώτη, η Ιουλία Συλίγκα (στο ΦΕΚ δεν αναφέρεται η ιδιότητά της!), με αναπληρώτρια τη φιλόλογο Αγγελική Τσούτσικα, ο Αθανάσιος Αθανασιάδης ως εκπρόσωπος του Κέντρου, με αναπληρώτρια τη Θωμαή Παπαθανασίου, και η Βασιλική Λάσπη ως εκπρόσωπος της Εθνικής Συνομοσπονδίας Ατόμων με Αναπηρία (ΕΣΑμεΑ) και αναπληρώτρια την Κωνσταντίνα Τσώνου.

Και αν κάποιοι σκεφτούν ότι βιαζόμαστε να βγάλουμε συμπεράσματα, αφού ακόμη δεν έχουμε δει το έργο των νεοδιορισθέντων, θα απαντήσουμε με όσα αναφέρει η σχετική νομολογία. «Ο ορισμός των μελών (και των αναπληρωματικών τους) των Διοικητικών Συμβουλίων γίνεται, μεταξύ άλλων, και με κριτήριο την εκπροσώπηση σε αυτό τουλάχιστον ενός μέλους προερχόμενου από κάθε αντίστοιχο νομό στον οποίο υπήρχε δομή συγχωνευόμενου ΝΠΔΔ, την εκπροσώπηση του τομέα παιδικής προστασίας από επιστήμονες με σχετική ειδίκευση στο αντικείμενο αυτό, την εκπροσώπηση των εργαζομένων του συνιστώμενου ΚΚΠ [Κέντρου Κοινωνικής Πρόνοιας], κατόπιν εκλογών εκ του συνόλου των εργαζομένων του ΚΚΠ, σύμφωνα με την ισχύουσα διαδικασία, καθώς και την εκπροσώπηση της Εθνικής Συνομοσπονδίας Ατόμων με Αναπηρία, με την επιφύλαξη της κείμενης νομοθεσίας για δωρεές, κληρονομιές και κληροδοσίες» αναφέρει ρητά ο νόμος 4109/2013 αρ. 9 παρ. 4.

Τα ερωτήματα που προκύπτουν είναι εύλογα. Πόσο προέχουν τα οικονομικά ή ο τομέας των μηχανικών έναντι άλλων ειδικοτήτων και ιδιοτήτων και τι σχέση έχει η επιχειρηματική δραστηριότητα στην εστίαση και η πρότερη σταδιοδρομία στον κόσμο του λαϊκού πενταγράμμου με τον ευαίσθητο και πολύ εξειδικευμένο χώρο της παιδικής προστασίας και της προάσπισης των δικαιωμάτων των ατόμων με αναπηρία;

Επίσης, πέραν της ex officio τοποθέτησης της αιρετής εκπροσώπου της ΕΣΑμεΑ, που είναι αδιαμφισβήτητη η κρισιμότητα του θεσμικού της ρόλου, και του εκπροσώπου των εργαζομένων του Κέντρου, υπάρχει η περίπτωση τακτικού μέλους που έχει διττό ρόλο· εκείνον του μέλους του Δ.Σ. αλλά και του εργαζόμενου.

Ο λόγος για την Ιουλία Στίγκα, της οποίας η ιδιότητα επιμελώς αποκρύφτηκε στο σχετικό ΦΕΚ διορισμού και η οποία, σύμφωνα με δημοσιεύματα του περιφερειακού Τύπου της περιοχής, είναι νοσηλεύτρια σε δομή του εν λόγω Κέντρου. Και αυτή η τοποθέτηση δημιουργεί εύλογο προβληματισμό, αν σκεφτεί κανείς ότι διά νόμου προβλέπεται ήδη θέση αιρετού εκπροσώπου των εργαζομένων του κέντρου.

Η δε πολιτική διάσταση του τακτικού μέλους του Δ.Σ. του εν λόγω κέντρου σε συνδυασμό με την ταυτόχρονη υπηρεσιακή υπόστασή της, ως εργαζόμενη σε αυτό, επ’ ουδενί συνιστά διαυγή διαχωρισμό, παρά μόνον προκαλεί σύγχυση, πολλαπλασιάζοντας την πιθανότητα σύγκρουσης των ρόλων αν όχι και των συμφερόντων...

Κατ’ αντιπαράθεση με τα παραπάνω, ενδεικτικά αναφέρουμε ότι ο πρόεδρος του προηγούμενου Δ.Σ. του Κέντρου, Θεόδωρος Δημόπουλος, είναι κοινωνικός λειτουργός, με μεταπτυχιακές σπουδές στη Διοίκηση και τα Οικονομικά της Υγείας και πιστοποιημένη εξειδίκευση στην Ειδική Αγωγή και Μαθησιακές Δυσκολίες, ενώ οι δύο τέως αντιπρόεδροι (Τριαντάφυλλος Παπατριανταφύλλου και Δέσποινα Κολιοβέττα) είναι γιατροί στο επάγγελμα.

Τα κομματικά ένσημα δεν μπορούν σε καμία περίπτωση να αποτελούν την αναγκαία και ικανή συνθήκη για την επιλογή των προσώπων στη διοίκηση ενός οργανισμού ο οποίος μάλιστα δραστηριοποιείται στον τομέα της Πρόνοιας και δη της Παιδικής Προστασίας.